তথ্যবিবরণী নম্বর : ৫১০৫

**আগর আতর শিল্পের সার্বিক উন্নয়নে উদ্ভাবন প্রকল্প বাস্তবায়ন করছে সরকার**

 **- পরিবেশমন্ত্রী**

বড়লেখা, মৌলভীবাজার, ১৩ পৌষ (২৯ ডিসেম্বর) :

পরিবেশ, বন ও জলবায়ু পরিবর্তন মন্ত্রী মোঃ শাহাব উদ্দিন বলেছেন, বিশেষ উদ্ভাবন প্রকল্পের মাধ্যমে আধুনিক প্রযুক্তি ব্যবহার করে উন্নত মানের আগর রেজিনের উৎপাদন বহুগুণ বৃদ্ধি করার উদ্যোগ নিয়েছে সরকার। বর্তমানে যেখানে মাত্র ১০ভাগ আগর পাওয়া যায়, সেখানে গবেষণার মাধ্যমে ৯০ ভাগ পর্যন্ত আগর উৎপাদন করা সম্ভব হবে। উৎপাদিত এ আগরের গুণগত মান হবে আন্তর্জাতিক মানের। ফলে আগর শিল্পের সাথে জড়িত জনগোষ্ঠীর ব্যাপক অর্থনৈতিক উন্নয়ন ঘটবে।

আজ মৌলভীবাজার জেলার বড়লেখা উপজেলার জেলা পরিষদ মিলনায়তনে ‘সম্পূর্ণ বৃক্ষে উন্নতমানের আগর রেজিন সঞ্চয়ন উদ্ভাবন’ শীর্ষক প্রকল্পের পরিচিতিমূলক কর্মশালায় প্রধান অতিথির বক্তব্যে মন্ত্রী এসব কথা বলেন।

মন্ত্রী বলেন, ইতোমধ্যে এই প্রকল্পের আওতায় ৬ জন গবেষক নিয়োগ দেয়াসহ ছাত্র, গবেষক ও বিজ্ঞানীদের যৌথ গবেষণার জন্য একটি আন্তর্জাতিক মানের আগর গবেষণাগার তৈরির জন্য কার্যক্রম চলমান রয়েছে। প্রকল্পটি বাস্তবায়নের মাধ্যমে আন্তর্জাতিক বাজারের চাহিদা অনুযায়ী বিভিন্ন আগরজাত পণ্য উৎপাদন করা সম্ভব হবে। আগর ও আগর তেলের মান নির্ণয় এবং গ্রেডিং পদ্ধতির বিকাশের মাধ্যমে আঞ্চলিক ও আন্তর্জাতিক উভয় বাজারে আগর পণ্যের সহজ প্রবেশাধিকার নিশ্চিত করার প্রয়োজনীয় ব্যবস্থা গ্রহণ করা হবে। এলাকায় অধিক উৎপাদনশীল পাঁচটি আগর সঞ্চয়ন পরীক্ষণক্ষেত্র স্থাপন করা হবে।

শাহাব উদ্দিন বলেন, গবেষণার মাধ্যমে আগর শিল্পকে উন্নয়নের লক্ষ্যে প্রধানমন্ত্রী শেখ হাসিনা নিজে আগর বিষয়ক গবেষণা প্রকল্পটি বাস্তবায়নের জন্য বাংলাদেশ বন গবেষণা ইনস্টিটিউটকে দায়িত্ব দিয়েছেন। এক জেলা এক পণ্য-হিসেবে আগরকে মৌলভীবাজার জেলার পণ্য হিসেবে ঘোষণা করার পাশাপাশি আগরকে কুটির শিল্প ঘোষণা করা হয়েছে। এই অঞ্চলের আগর সমিতি, মালিক, চাষিদের সাথে সমন্বয় করে বাংলাদেশ বন গবেষণা ইনস্টিটিউট দীর্ঘদিন ধরে আগর বিষয়ক গবেষণা কার্যক্রম পরিচালনা করছেন। সংশ্লিষ্ট সকলে মিলে এই প্রকল্পটি বাস্তবায়নে সর্বাত্মক সহযোগিতা প্রদান করতে হবে।

কর্মশালায় অন্যান্যের মধ্যে পরিবেশ, বন ও জলবায়ু পরিবর্তন মন্ত্রণালয়ের উপমন্ত্রী হাবিবুন নাহার; সচিব ড. ফারহিনা আহমেদ, অতিরিক্ত সচিব মোঃ মিজানুল হক চৌধুরী, অতিরিক্ত সচিব মোঃ মিজানুর রহমান, মৌলভীবাজার জেলার জেলা প্রশাসক মীর নাহিদ আহসান এবং পুলিশ সুপার মোহাম্মদ জাকারিয়া প্রমুখ। এছাড়া বিএফআরআই’র পরিচালক, আগর আতর শিল্পের সাথে জড়িত আগর সমিতি, মালিক, ব্যবসায়ী, চাষিগণ উপস্থিত ছিলেন।

#

দীপংকর/এনায়েত/রফিকুল/শামীম/২০২২/২২৪৫ঘণ্টা

তথ্যবিবরণী নম্বর : ৫১০৪

**বাংলাদেশের প্রথম নিজস্ব ক্লাউড ডাটা সেন্টার স্থাপনের জন্য চুক্তি স্বাক্ষর**

ঢাকা, ১৪ পৌষ (২৯ ডিসেম্বর):

 নিজস্ব প্রযুক্তি ও জনবলের মাধ্যমে ‘মেঘনা ক্লাউড’ নামে বাংলাদেশের প্রথম ক্লাউড ডাটা সেন্টার স্থাপনের জন্য আজ তথ্য ও যোগাযোগ প্রযুক্তি বিভাগের আওতাধীন বাংলাদেশ ডাটা সেন্টার কোম্পানি লিমিটেড (বিডিসিসিএল) ও জেননেক্সট টেকনোলজি লিমিটেডের মধ্যে একটি চুক্তি স্বাক্ষর হয়েছে।

 যৌথ উদ্যোগে স্থাপিত এই “মেঘনা ক্লাউড” হবে ÒMade in Bangladesh CloudÓ যার মাধ্যমে দেশের ডাটা দেশে রেখেই সরকারি ও বেসরকারিসহ যে কোনো প্রতিষ্ঠানকে সেবা প্রদান করা সম্ভব হবে। এর ফলে ক্লাউড টেকনোলজি ক্রয় ও ব্যবহারের ক্ষেত্রে সরকারের বৈদেশিক মুদ্রা সাশ্রয় হবে। এছাড়া ‘মেঘনা ক্লাউড’এর জন্য ডাটা সেন্টার ইন্ডাস্ট্রির পাশাপাশি সরকারি ও বেসরকারি বিশ্ববিদ্যালয়ের শিক্ষক-শিক্ষার্থীদের সমন্বয়ে একটি Research and Development (R&D) Center স্থাপন করা হবে।

 তথ্য ও যোগাযোগ প্রযুক্তি বিভাগের সিনিয়র সচিব এবং বিডিসিসিএল-এর চেয়ারম্যান এন এম জিয়াউল আলমের সভাপতিত্বে অনুষ্ঠানে বাংলাদেশ ডাটা সেন্টার কোম্পানি লিমিটেডের পক্ষে বিডিসিসিএল’র ব্যবস্থাপনা পরিচালক আবু সাঈদ চৌধুরী এবং জেননেক্সট টেকনোলজি লিমিটেড’র পক্ষে এই প্রতিষ্ঠানের চেয়ারম্যান তৌহিদুল ইসলাম চৌধুরী চুক্তিতে স্বাক্ষর করেন। অনুষ্ঠানে বিডিসিসিএল ও জেননেক্সট টেকনোলজি লিমিটেডের কর্মকর্তাগণ উপস্থিত ছিলেন।

#

শহিদুল/এনায়েত/রফিকুল/জয়নুল/২০২২/২২১০ঘণ্টা

তথ্যবিবরণী নম্বর: ৫১০৩

**শেখ হাসিনার নেতৃত্বেই দেশ হবে স্মার্ট বাংলাদেশ**

 **--এনামুল হক শামীম**

ঢাকা, ১৪ পৌষ (২৯ ডিসেম্বর) :

পানি সম্পদ উপমন্ত্রী ও আওয়ামী লীগের সাবেক সাংগঠনিক সম্পাদক একেএম এনামুল হক শামীম বলেছেন, বঙ্গবন্ধুকন্যা প্রধানমন্ত্রী শেখ হাসিনার সরকার আগামীর বাংলাদেশকে স্মার্ট বাংলাদেশ হিসেবে গড়ে তুলতে চায়, যেখানে প্রতিটি জনশক্তি স্মার্ট হবে। বঙ্গবন্ধুকন্যা প্রধানমন্ত্রী শেখ হাসিনার নেতৃত্বে যেভাবে ডিজিটাল বাংলাদেশ গঠিত হয়েছে, তেমনিভাবে তাঁর নেতৃত্বেই স্মার্ট বাংলাদেশ গঠিত হবে।

আজ শরীয়তপুরের নড়িয়া উপজেলা আওয়ামী লীগের বর্ধিত সভায় প্রধান অতিথির বক্তব্যে উপমন্ত্রী এসব কথা বলেন।

উপমন্ত্রী বলেন, আমাদের শিক্ষা, স্বাস্থ্য, কর্মযোগ্যতা সবকিছুই ই-গভর্ন্যান্সের মাধ্যমে হবে।
 ই-এডুকেশন, ই-হেলথসহ সবকিছুতেই ডিজিটাল ডিভাইস ব্যবহার করা হবে। ২০৪১ সাল নাগাদ আমরা তা করতে সক্ষম হব এবং সেটা মাথায় রেখেই কাজ চলছে। ইতোমধ্যেই মেট্রোরেল চালু হয়েছে। স্মার্ট বাংলাদেশ গড়তে বঙ্গবন্ধু কন্যা শেখ হাসিনাকে আবারও ক্ষমতায় আনতে হবে। এজন্য সবাইকে ঐক্যবদ্ধভাবে কাজ করতে হবে।

এনামুল হক শামীম বলেন, এদেশের মানুষ একমাত্র বঙ্গবন্ধুকন্যা শেখ হাসিনার নেতৃত্বে ঐক্যবদ্ধ। এ কারণে আগামী নির্বাচনেও জননেত্রী শেখ হাসিনা আবার ক্ষমতায় আসবেন।

জেলা আওয়ামী সভাপতি ছাবেদুর রহমান খোকা সিকদার, জাতীয় কমিটির সদস্য ওহাব বেপারী, নড়িয়া পৌরসভার মেয়র আবুল কালাম আজাদ, উপজেলা আওয়ামী লীগের সাধারণ সম্পাদক হাসানুজ্জামান খোকন, সাবেক মেয়র শহিদুল ইসলাম বাবু রাড়ী, উপজেলা ভাইস-চেয়ারম্যান জাকির বেপারী প্রমুখ এ সময় উপস্থিত ছিলেন।

#

গিয়াস/এনায়েত/রফিকুল/লিখন/২০২২/২১২৭ঘণ্টা

তথ্যবিবরণী নম্বর : ৫১০২

**সংস্কৃতিকে এগিয়ে নিলে যুব সমাজ মাদকমুক্ত হবে**

 **--- খাদ্যমন্ত্রী**

বগুড়া, ১৪ পৌষ (২৯ ডিসেম্বর):

 খাদ্যমন্ত্রী বীর মুক্তিযোদ্ধা সাধন চন্দ্র মজুমদার বলেছেন, সংস্কৃতিকে এগিয়ে নিলে যুব সমাজ মাদকমুক্ত হবে। মাদকমুক্ত সমাজ গঠনের প্রতিজ্ঞা থাকতে হবে উল্লেখ করে মন্ত্রী সংস্কৃতিচর্চা ও খেলাধুলার আয়োজন বাড়ানোর আহ্বান জানান।

 আজ বগুড়ার শহীদ টিটু মিলনায়তনে তিন দিনব্যাপী ‘আমরা ক’জন’ আন্তর্জাতিক নৃত্য উৎসবে প্রধান অতিথির বক্তব্যে মন্ত্রী এসব কথা বলেন।

 সাধন চন্দ্র মজুমদার বলেন, মহান মুক্তিযুদ্ধে আমাদের সংস্কৃতি কর্মীদের বড় অবদান রয়েছে। তাঁরা গান গেয়ে মুক্তিযোদ্ধাদের অনুপ্রেরণা ও সাহস যুগিয়েছে। স্বাধীনতাকে ত্বরান্বিত করেছেন। তিনি আরো বলেন, প্রধানমন্ত্রী শেখ হাসিনা বাংলাদেশকে এগিয়ে নিয়ে যাচ্ছেন উন্নয়নের পথে। গতকাল থেকে দেশে মেট্রোরেল চালু হয়েছে। জাতির পিতার হাত ধরেই স্মার্ট বাংলাদেশে পরিণত হবে এইদেশ।

 বগুড়ার জেলা পরিষদ চেয়ারম্যান ড. মোঃ মকবুল হোসেন অনুষ্ঠানের উদ্বোধন করেন। এছাড়া বগুড়া জেলা আওয়ামী লীগের সভাপতি মজিবুর রহমান মজনু অনুষ্ঠানে বক্তব্য রাখেন।

 অনুষ্ঠানে ‘আমরা ক’জন’ নৃত্য শিল্পীগোষ্ঠীর সভাপতি একুশে পদকপ্রাপ্ত বীর মুক্তিযোদ্ধা মিনু হককে সংবর্ধনা দেওয়া হয়।

 পরে বিভিন্ন নৃত্যদল অনুষ্ঠানে নৃত্য পরিবেশন করে।

#

কামাল/সিরাজ/রাহাত/এনায়েত/রফিকুল/জয়নুল/২০২২/২০২৫ঘণ্টা

তথ্যবিবরণী নম্বর : ৫১০১

**উন্নয়নের ধারা অব্যাহত থাকলে জনগণের জীবনমানের আরো উন্নতি হবে**

 **--- পররাষ্ট্রমন্ত্রী**

সিলেট, ১৪ পৌষ (২৯ ডিসেম্বর) :

 পররাষ্ট্রমন্ত্রী ড. এ কে আব্দুল মোমেন বলেছেন, বঙ্গবন্ধুকন্যা শেখ হাসিনার নেতৃত্বে দেশের চলমান উন্নয়নের ধারা অব্যাহত থাকলে দেশের মানুষের জীবনমানের আরো উন্নতি হবে।

 মন্ত্রী আজ তাঁর নির্বাচনি এলাকা সিলেটের লাক্কাতুরা চা বাগানের শ্রমিকদের মাঝে কম্বল বিতরণ অনুষ্ঠানে প্রধান অতিথির বক্তব্যে এ কথা বলেন। লাক্কাতুরা চা বাগানের শ্রমিকদের মাঝে স্থানীয় প্রশাসনের সহায়তায় ৭ শত কম্বল বিতরণ করেন। এ সময় তাঁর সহধর্মিণী মোমেন ফাউন্ডেশনের চেয়ারম্যান সেলিনা মোমেন উপস্থিত ছিলেন।

 অনুষ্ঠানে পররাষ্ট্রমন্ত্রী বলেন, ‘বারো বছর আগের চেয়ে দেশের অবস্থা অনেক ভালো হয়েছে। বন্যার সময় কোনো লোক না খেয়ে মারা যায়নি। কোভিড মহামারিতেও আমাদের মৃত্যুর সংখ্যা অন্যান্য অনেক দেশের তুলনায় খুব কম ছিল। তিনি বলেন, ‘আমরা নিজেদের টাকায় পদ্মা সেতু বানিয়েছি। এখন তিন ঘণ্টায় বরিশালে যাওয়া যায়। আগে সাত-আট ঘণ্টা লাগতো।’

 বর্তমান সরকারের সময়ে সিলেটের উন্নয়ন কর্মকাণ্ডের বিষয়ে পররাষ্ট্রমন্ত্রী বলেন, ‘সিলেটের সবগুলো উন্নয়ন কাজ যদিও এখনো শেষ হয়নি, তবে এর মধ্যে সিলেটের ওসমানী হাসপাতাল অনেক উন্নত হয়েছে এবং আরো হবে। সিলেট ওসমানী আন্তর্জাতিক বিমানবন্দরের সম্প্রসারণ কাজের অগ্রগতি পরিদর্শন করে তাদের কাজের গতি বাড়াতে বলে এসেছি। এই এয়ারপোর্টের কাজ সম্পন্ন হলে এখানেও অনেকের কর্মসংস্থান হবে। অন্যদিকে ঢাকা-সিলেট ৬ লেন মহাসড়কের কাজ শুরু হয়েছে। এই মহাসড়ক সম্প্রসারণের কাজ শেষ হলে সিলেট থেকে ঢাকা যেতে আর ৭ ঘণ্টা লাগবে না-তিন থেকে সাড়ে তিন ঘণ্টায় ঢাকা যাওয়া যাবে। এছাড়া সিলেট থেকে রেল যোগাযোগ উন্নয়নের জন্য প্রচেষ্টা অব্যাহত রয়েছে।’

 ড. মোমেন বলেন, ‘গতকাল প্রধানমন্ত্রী শেখ হাসিনা ঢাকায় মেট্রোরেল উদ্বোধন করেছেন। উন্নত দেশে আমরা মেট্রোরেল দেখেছি। এখন শেখ হাসিনার নেতৃত্বের কারণে বাংলাদেশেও মেট্রোরেল বাস্তবায়ন সম্ভব হয়েছে।’ তিনি বলেন, ‘শেখ হাসিনা অত্যন্ত স্বাধীনচেতা এবং নির্ভীক। পদ্মাসেতু বন্ধ করার অনেক ষড়যন্ত্র হয়েছিল- শেখ হাসিনা ষড়যন্ত্রকে তোয়াক্কা না করে পদ্মাসেতু বানিয়ে দেখালেন। মেট্রোরেলের কাজ শুরু করতেও বাধাগ্রস্ত হতে হয়েছিল। হলি আর্টিজানে হামলায় মেট্রোরেলের সংশ্লিষ্ট জাপানি ইঞ্জিনিয়াররা নিহত হলেন। তখন এই মেট্রোরেল বাস্তবায়ন নিয়ে সংশয় সৃষ্টি হয়েছিল। এজন্য জাপানকেও আমরা ধন্যবাদ জানাই যে, তারা এই প্রতিকূল অবস্থায় আমাদের পাশে ছিল। এখন মেট্রোরেলের একটি অংশ সম্পন্ন হয়ে গেছে। কাজেই আমরা উন্নতির দিকে যাচ্ছি। আর এই উন্নয়নের ধারা অব্যাহত থাকলে আপনাদের জীবনমানের আরো উন্নতি হবে। আর আপনাদের যে দাবি-দাওয়া, উন্নয়নের মাধ্যমে আপনাদের এসব দাবি-দাওয়াও পূরণ করতে পারবো।’

 সিলেট সদর উপজেলার নির্বাহী কর্মকর্তা নুসরাত আজমেরী হকের সভাপতিত্বে আয়োজিত অনুষ্ঠানে অন্যান্যের মধ্যে সিলেট সদর উপজেলার চেয়ারম্যান আলহাজ আশফাক আহমদ বক্তব্য রাখেন।

#

মোহসিন/সিরাজ/রাহাত/এনায়েত/রফিকুল/জয়নুল/২০২২/২০৫০ঘণ্টা

তথ্যবিবরণী নম্বর : ৬০০০

**সবার কাছে ভূমিজ্ঞান পৌঁছে দিতে স্মার্ট সিস্টেম স্থাপনের উদ্যোগ গ্রহণ করেছে ভূমি মন্ত্রণালয়**

 **--- ভূমি সচিব**

ঢাকা, ১৪ পৌষ (২৯ ডিসেম্বর) :

 ভূমি সচিব মোঃ মোস্তাফিজুর রহমান পিএএ বলেছেন, হাতের মুঠোয় ভূমি সেবা পৌঁছে দেওয়ার পাশাপাশি সবার কাছে ভূমিজ্ঞান পৌঁছে দেওয়ার উদ্যোগ গ্রহণ করা হয়েছে।

 আজ সচিবালয়ে ভূমি মন্ত্রণালয়ের সম্মেলন কক্ষে স্মার্ট ও বুদ্ধিমান ভূমিজ্ঞান ব্যবস্থাপনা সিস্টেম (ইনটেলিজেন্ট ল্যান্ড নলেজ ম্যানেজমেন্ট সিস্টেম/ই-বুক) স্থাপনের জন্য সংশ্লিষ্ট ভেন্ডার প্রতিষ্ঠানের সাথে চুক্তি স্বাক্ষর অনুষ্ঠানে প্রধান অতিথির বক্তব্যে ভূমি সচিব এ কথা বলেন।

 ভূমি সচিব বলেন, একটি দেশের প্রতিটি নাগরিক, বিশেষত জমির মালিকের জন্য ভূমির আইন ও

বিধি-বিধান সম্পর্কে সম্যক জ্ঞান থাকা অপরিহার্য। এজন্য, প্রতিবন্ধী ও বিশেষ চাহিদা সম্পন্ন মানুষসহ সবার সুবিধার কথা বিবেচনা করে স্মার্ট ও বুদ্ধিমান ভূমিজ্ঞান ব্যবস্থাপনা সিস্টেম স্থাপন করার উদ্যোগ নিয়েছে ভূমি মন্ত্রণালয়।

 ভূমি সচিব আরো বলেন, ভূমিজ্ঞান সিস্টেমে কৃত্রিম বুদ্ধিমত্তা প্রযুক্তি ব্যবহার করা হবে যেন সাধারণ মানুষ তাঁর প্রয়োজনীয় আইন খুব সহজেই খুঁজে পান। এছাড়া কেউ কোনো সমস্যায় পড়লে এর প্রতিকারে কি ধরনের আইন ও বিধি-বিধান প্রয়োজন তাও এই সিস্টেম খুবই সহজে বের করে দিবে। এই সিস্টেমের অনন্য বৈশিষ্ট্যের মধ্যে থাকবে প্রতিবন্ধী এবং বিশেষ চাহিদা সম্পন্ন মানুষ যেন এই সিস্টেম সহজে ব্যবহার করতে পারে সে জন্য ব্যবস্থা। এসব সুবিধার মধ্যে আছে রিড-অ্যালাউড ব্যবস্থা। অর্থাৎ ভয়েস সার্চ করলেই কাক্সিক্ষত বিষয় সিস্টেম থেকে শোনা যাবে।

 অনুষ্ঠানে ভূমি মন্ত্রণালয়ের পক্ষে যুগ্মসচিব ড. মোঃ জাহিদ হোসেন পনির, পিএএ এবং ইনটেলিজেন্ট ল্যান্ড নলেজ ম্যানেজমেন্ট সিস্টেম স্থাপনের জন্য নির্ধারিত প্রতিষ্ঠান ড্রিম সেভেনটি ওয়ান বাংলাদেশ লিমিটেড এর পক্ষে প্রতিষ্ঠানটির প্রধান নির্বাহী কর্মকর্তা মোঃ ওয়াহেদ খান চুক্তিতে স্বাক্ষর করেন। ২০২৩ সালের মধ্যেই এই সিস্টেম চালু হবে বলে আশা করা যাচ্ছে।

 চুক্তি স্বাক্ষর অনুষ্ঠানে আরো উপস্থিত ছিলেন ভূমি মন্ত্রণালয়ের সংশ্লিষ্ট কর্মকর্তাসহ সফটওয়্যার নির্মাতা প্রতিষ্ঠানের ঊর্ধ্বতন নির্বাহীবৃন্দ।

#

নাহিয়ান/সিরাজ/রাহাত/রফিকুল/জয়নুল/২০২২/১৯২৫ঘণ্টা

তথ্যবিবরণী নম্বর : ৫০৯৯

**নৌপরিবহন প্রতিমন্ত্রীর সাথে ভারতের হাইকমিশনারের সাক্ষাৎ**

ঢাকা, ১৩ পৌষ (২৯ ডিসেম্বর) :

নৌপরিবহন প্রতিমন্ত্রী খালিদ মাহ্‌মুদ চৌধুরী বলেছেন, বঙ্গবন্ধুকে হত্যার পর থেকে আমরা লড়াই করছি। আমাদের রাজনৈতিক যুদ্ধ চলমান আছে এবং এটা দেশমাতৃকার জন্য। সরকারের লক্ষ্য ও উদ্দেশ্য হলো সোনার বাংলা বিনির্মাণ করা। এ সময় মার্কিন নিষেধাজ্ঞাভুক্ত জাহাজের রূপপুর প্রকল্পের জন্য পণ্য নিয়ে বাংলাদেশে আসার বিষয়ে প্রতিমন্ত্রী বলেন, আমেরিকান নিষেধাজ্ঞার আওতায় একটি জাহাজ আছে, বিষয়টি জানা ছিল না। এখন যেহেতু নিষেধাজ্ঞার বিষয়টি জানা হয়েছে, সে ব্যাপারে পদক্ষেপ নেয়া হচ্ছে। তিনি বলেন, রূপপুর পারমাণবিক বিদ্যুৎ কেন্দ্র একটি মেগা প্রকল্প। সেটাকে অগ্রাধিকার দিয়ে কাজ করছে সরকার।

নৌপরিবহন প্রতিমন্ত্রী আজ ঢাকায় তাঁর কার্যালয়ে বাংলাদেশে নিযুক্ত ভারতের হাইকমিশনার প্রণয় ভার্মার সাথে সাক্ষাৎ শেষে সাংবাদিকদের এসব কথা বলেন।

প্রতিমন্ত্রী জানান, শীঘ্রই ভারতের একটি ক্রুজ বাংলাদেশে আসছে। এ বিষয়ে কাস্টমস, ইমিগ্রেশনসহ কয়েকটি ব্যাপারে কিছুটা চ্যালেঞ্জ আছে। এসব চ্যালেঞ্জ ও ক্রুজ আগমন উপলক্ষ্যে ভারতের একটি টিম চাঁদপুর, বাগেরহাট ও মোংলা পরিদর্শন করবে। তিনি জানান, কোভিডের পর স্থলবন্দরগুলো সম্পূর্ণভাবে চালু হয়নি। অনেক জায়গায় ভারতীয় কর্তৃপক্ষ ভিসা ইস্যু করছে না ফলে সমস্যা হচ্ছে। সাক্ষাৎকালে সেসব বিষয়ে কথা হয়েছে। তাঁরা এসব বিষয়ে পদক্ষেপ নিবে বলে প্রতিমন্ত্রী জানান।

প্রতিমন্ত্রী বলেন, দু’দেশের সম্পর্ক অত্যন্ত মধুর। স্থলবন্দরের অবকাঠামো নির্মাণে বিজিবি বিএসএফ এর মধ্যে কিছু সমস্যা হয়। আলোচনার মাধ্যমে সমাস্যাগুলো সমাধান করা হয়। বিচ্ছিন্ন ঘটনা যাতে আর না হয় সেজন্য দু’দেশের সরকার কাজ করছে। অনেকগুলো স্থলবন্দর অপারেশনের অপেক্ষায় আছে। এর মধ্যে খাগড়াছড়ির রামগড় স্থলবন্দরও রয়েছে, সেটি জানুয়ারিতে চালু করার সম্ভাবনা রয়েছে। আগামী এপ্রিল বা মে’তে পায়রা বন্দরের ফার্স্ট টার্মিনাল চালু করা হবে। আন্ধারমানিক নদীতে ব্রিজ নির্মাণ কাজ শেষ না হওয়া পর্যন্ত সেখানে ফেরি চলবে।

#

জাহাঙ্গীর/সিরাজ/রাহাত/রফিকুল/শামীম/২০২২/১৭১০ঘণ্টা

তথ্যবিবরণী নম্বর: ৫০৯৮

**দেশ ও মানুষের কল‌্যাণে কাজ করার চেয়ে ভাল কাজ আর কিছু হতে পারে না**

 **--টেলিযোগাযোগ মন্ত্রী**

ঢাকা, ১৪ পৌষ (২৯ ডিসেম্বর) :

ডাক ও টেলিযোগাযোগ মন্ত্রী মোস্তাফা জব্বার বলেছেন, দেশ ও মানুষের কল‌্যাণে কাজ করার চেয়ে ভাল কাজ আর কিছু হতে পারে না। তিনি বলেন, ইন্টারনেটসহ ডিজিটাল সংযুক্তি এবং ডিজিটাল যোগাযোগের কাজে প্রশাসনিক প্রতিষ্ঠান হিসেবে ডাক ও টেলিযোগাযোগ বিভাগের ভূমিকা অপরিসীম। দেশ ও জাতির কল‌্যাণে এ বিভাগের কাজের যে সুযোগ রয়েছে তা আগামী দিনগুলোতে আরো বেশি করে কাজে লাগাতে হবে।

মন্ত্রী আজ ঢাকায় বাংলাদেশ সচিবালয়ে ডাক ও টেলিযোগাযোগ বিভাগের সম্মেলন কক্ষে সচিব মোঃ খলিলুর রহমানের অবসরজনিত বিদায় উপলক্ষ‌্যে আয়োজিত অনুষ্ঠানে প্রধান অতিথির বক্তৃতায় এসব কথা বলেন।

বিদায়ি সচিব মোঃ খলিলুর রহমানকে একজন অত‌্যন্ত দক্ষ সরকারি কর্মকর্তা উল্লেখ করে মন্ত্রী বলেন, এই বিভাগে তাঁর এক বছর দুই মাস সচিব হিসেবে দায়িত্ব পালনকালে প্রতিটি ক্ষেত্রে অত‌্যন্ত দক্ষতার স্বাক্ষর তিনি রেখেছেন। মন্ত্রী বিদায়ি সচিবের কর্মময় জীবনের সরকারি কাজের বাইরেও বিভিন্ন শিক্ষা প্রতিষ্ঠানে পৃষ্ঠপোষকতা ও সাংগঠনিক দায়িত্ব পালনে তাঁর ভূমিকার প্রশংসা করেন।

অনুষ্ঠানে বিদায়ি সচিব আগামী দিনগুলোতে মানুষের কল‌্যাণে নিজেকে কাজে লাগানোর দৃঢ় প্রত‌্যাশা ব‌্যক্ত করেন।

এর আগে সচিবের সভাপতিত্বে এডিপি বৈঠক অনুষ্ঠিত হয়। সচিব হিসেবে তাঁর কর্মজীবনের এটি ছিল শেষ এডিপি বৈঠক।

#

শেফায়েত/সিরাজ/রাহাত/রফিকুল/লিখন/২০২২/১৬৪৩ঘণ্টা

তথ্যবিবরণী নম্বর : ৫০৯৭

**২০৪১ সালের স্মার্ট, উন্নত ও সমৃদ্ধ বাংলাদেশ গঠনে জয়িতারা অগ্রণী ভূমিকা রাখবে**

 **--- প্রতিমন্ত্রী ইন্দিরা**

বরিশাল, ১৪ পৌষ (২৯ ডিসেম্বর) :

 মহিলা ও শিশু বিষয়ক প্রতিমন্ত্রী ফজিলাতুন নেসা ইন্দিরা বলেছেন, এক সময়ের ক্ষুধার্ত, বুভুক্ষু ও অনুন্নত বাংলাদেশ আজ প্রধানমন্ত্রী শেখ হাসিনার নেতৃত্বে উন্নয়নশীল দেশ। উন্নয়নের সকল সূচকে দেশ এগিয়ে যাচ্ছে। উন্নয়নের এ অগ্রযাত্রায় ২০৪১ সালের মধ্যে স্মার্ট, উন্নত ও সমৃদ্ধ বাংলাদেশ গঠনে জয়িতারা অগ্রণী ভূমিকা রাখবে। তিনি বলেন, নারীর অর্থনৈতিক ও সামাজিক উন্নয়নকে বেগবান করার লক্ষ্যে প্রধানমন্ত্রী শেখ হাসিনা ২০১১ সালে জয়িতা কার্যক্রমের সূচনা করেন। জয়িতার কার্যক্রম বিভাগ, জেলা ও উপজেলা পর্যায়ে ছড়িয়ে পড়েছে এবং নারীবান্ধব একটি বিপণন নেটওয়ার্ক গড়ে উঠেছে। জয়িতাকে কেন্দ্র করে তৃণমূল পর্যায়ে নারী উদ্যোক্তাদের মাঝে আত্মবিশ্বাস, উৎসাহ ও উদ্দীপনার সৃষ্টি হয়েছে।

 প্রতিমন্ত্রী আজ বরিশাল জেলা শিল্পকলা একাডেমি মিলনায়তনে প্রধান অতিথির বক্তৃতায় বরিশাল বিভাগের নির্বাচিত পাঁচজন শ্রেষ্ঠ জয়িতাকে সম্মাননা স্মারক, নগদ অর্থ ও সনদ প্রদান অনুষ্ঠানে প্রধান অতিথির বক্তৃতায় এসব কথা বলেন।

 বরিশাল বিভাগের সম্মাননা প্রাপ্ত পাঁচজন শ্রেষ্ঠ জয়িতা হলেন-অর্থনৈতিকভাবে সাফল্য অর্জনকারী নারী ক্যাটেগরিতে বরিশাল জেলার জবেদা বেগম, শিক্ষা ও চাকুরি ক্ষেত্রে সাফল্য অর্জনকারী ড. রহিমা নাসরিন, সফল জননী ক্যাটেগরিতে মাজেদা বেগম, নির্যাতনের বিভীষিকা মুছে ফেলে নতুন উদ্যোমে জীবন শুরু করা মরিয়ম বেগম এবং সমাজ উন্নয়নে অসামান্য অবদানে রেহানা বেগম।

 প্রতিমন্ত্রী ইন্দিরা বলেন, জাতির পিতা সংবিধানে নারী অধিকার ও সমতা নিশ্চিত করেছেন। স্বাধীনতা অর্জনের পর জাতির পিতা নারীর ক্ষমতায়ন ও কর্মসংস্থান সৃষ্টি করতে বিভিন্ন পদক্ষেপ গ্রহণ করেন। এরই ধারাবাহিকতায় প্রধানমন্ত্রী শেখ হাসিনা বাংলাদেশে নারীর উন্নয়নে প্রকল্প, কর্মপরিকল্পনা ও উন্নয়ন কার্যক্রম বাস্তবায়ন করছেন। যার ফলে জেন্ডার সমতা অর্জনের মাধ্যমে বাংলাদেশ নারী উন্নয়ন ও নারীর ক্ষমতায়নে বিশ্বে রোল মডেল সৃষ্টি করেছে।

 বরিশাল বিভাগীয় কমিশনার মোঃ আমিন উল আহসানের সভাপতিত্বে অনুষ্ঠানে বিশেষ অতিথি হিসেবে উপস্থিত ছিলেন মহিলা ও শিশু বিষয়ক মন্ত্রণালয়ের সচিব মোঃ হাসানুজ্জামান কল্লোল, মহিলা বিষয়ক অধিদপ্তরের মহাপরিচালক ফরিদা পারভীন, বরিশাল মেট্রোপলিটন পুলিশ কমিশনার মোঃ সাইফুল ইসলাম ও বরিশাল জেলা আওয়ামী লীগের সাধারণ সম্পাদক অ্যাডভোকেট তালুকদার মোঃ ইউনুস। অন্যান্যের মধ্যে উপস্থিত ছিলেন, জাতীয় মহিলা সংস্থার নির্বাহী পরিচালক আবেদা আক্তার ও জেলা প্রশাসক বরিশাল মোঃ জাহাঙ্গীর হোসেন।

বরিশাল ডিএনএ ল্যাব ও ওসিসি পরিদর্শন

 মহিলা ও শিশু বিষয়ক প্রতিমন্ত্রী আজ বরিশাল শের-ই- বাংলা মেডিকেল কলেজ হাসপাতালে মহিলা ও শিশু বিষয়ক মন্ত্রণালয় প্রতিষ্ঠিত ডিএনএ ল্যাব ও ওয়ান স্টপ ক্রাইসিস সেন্টার পরিদর্শন করেন। পরিদর্শন শেষে তিনি মেডিকেল কলেজের মিলনায়তনে ডিএনএ ল্যাব ও ওয়ান স্টপ ক্রাইসিস সেন্টার বিষয়ে হাসপাতাল কর্তৃপক্ষ ও সংশ্লিষ্টদের সাথে মতবিনিময় সভায় প্রধান অতিথি হিসেবে উপস্থিত ছিলেন।

 মতবিনিময় সভায় মন্ত্রণালয়ের সচিব মোঃ হাসানুজ্জামান কল্লোল, মহিলা বিষয়ক অধিদপ্তরের মহাপরিচালক ফরিদা পারভীন, বিভাগীয় কমিশনার মোঃ আমিন উল আহসান, হাসপাতালের পরিচালক ডা. এইচ এম সাইফুল ইসলাম ও অধ্যক্ষ ডা. মোঃ মনিরুজ্জামান উপস্থিত ছিলেন।

#

আলমগীর/সিরাজ/রাহাত/রফিকুল/জয়নুল/২০২২/১৯৪০ঘণ্টা

তথ্যবিবরণী নম্বর: ৫০৯৬

**গবেষণা কার্যক্রম জোরদার করলে উন্নয়নের গতি মসৃণ হবে**

 **---- শিল্পমন্ত্রী**

ঢাকা, ১৪ পৌষ (২৯ ডিসেম্বর) :

শিল্পমন্ত্রী নূরুল মজিদ মাহমুদ হুমায়ূন বলেছেন, বাংলাদেশের আর্থসামাজিক প্রেক্ষাপটে বিশ্ববিদ্যালয়গুলো গবেষণা কার্যক্রম জোরদার করলে দেশের উন্নয়নের গতি মসৃণ হবে। পৃথিবীর শীর্ষস্থানীয় বিশ্ববিদ্যালয়গুলো গবেষণায় প্রচুর সময় ও অর্থ ব্যয় করে। প্রয়োজনীয় ক্ষেত্রে সরকারও তাদের গবেষণালধ্ব ফলাফল গ্রহণ করে নীতি নির্ধারণী কার্যক্রমে ব্যবহার করতে পারে।

আজ রাজধানীর আশকোনায় নর্দান ইউনিভার্সিটি বাংলাদেশ এর ক্যাম্পাসে বিশ্ববিদ্যালয় আয়োজিত ‘ব্যবসা ব্যবস্থাপনা এবং সামাজিক বিজ্ঞান: মহামারি পরবর্তী যুগে চ্যালেঞ্জ এবং এগিয়ে যাওয়ার উপায়’ বিষয়ক দুই দিনব্যাপী আন্তর্জাতিক সম্মেলনের উদ্বোধনী অনুষ্ঠানে প্রধান অতিথির বক্তৃতায় শিল্পমন্ত্রী এসব কথা বলেন। নর্দান ইউনিভার্সিটি বাংলাদেশ-এর উপাচার্য অধ্যাপক ড. আনোয়ার হোসেনের সভাপতিত্বে অনুষ্ঠানে বিশেষ অতিথি ছিলেন বিশ্ববিদ্যালয়ের ট্রাস্টি বোর্ডের চেয়ারম্যান অধ্যাপক ড. আবু ইউসুফ মোঃ আব্দুল্লাহ।

মন্ত্রী বলেন, জাতির পিতা বঙ্গবন্ধু শেখ মুজিবুর রহমানের সুযোগ্য উত্তরাধিকারী প্রধানমন্ত্রী শেখ হাসিনার বলিষ্ঠ নেতৃত্বে সুচারুভাবে বাস্তবায়িত হচ্ছে জাতির পিতার স্বপ্ন। গত এক দশকে দেশে অভূতপূর্ব অবকাঠামোগত উন্নয়ন সাধিত হয়েছে, যার সুফল দেশবাসী পাচ্ছে। মন্ত্রী বলেন, পদ্মা সেতুর পর গতকাল মেট্রোরেল উদ্বোধনের মাধ্যমে আরেকটি মাইলফলক অর্জন করেছে সরকার। এছাড়া এলিভেটেড এক্সপ্রেসওয়ে, কর্ণফুলী নদীতে নির্মিত বঙ্গবন্ধু টানেল, রূপপুর পারমাণবিক বিদ্যুৎ কেন্দ্র, ঘোড়াশাল-পলাশ ইউরিয়া সার কারখানার মতো স্থাপনার সুফল অচিরেই মানুষ ভোগ করবে।

শিল্পমন্ত্রী বলেন, রপ্তানি বাণিজ্যে গতিশীলতা আনয়নের লক্ষ্যে সরকার পায়রা বন্দর ও মাতারবাড়ি সংলগ্ন এলাকায় গভীর সমুদ্র বন্দর নির্মাণ কাজ দ্রুততার সাথে এগিয়ে নিয়ে যাচ্ছে। এ প্রকল্পগুলো বাস্তবায়ন সম্পন্ন হলে দেশের জিডিপি ক্রমান্বয়ে বাড়তে থাকবে।

উল্লেখ্য, দুই দিনব্যাপী এই সম্মেলনে ভারত, মালয়েশিয়া, জার্মানি, যুক্তরাষ্ট্র, চীন, তুরস্ক ও বাংলাদেশের ৯৩ জনেরও বেশি গবেষক, শিক্ষাবিদ এবং কর্পোরেট বিশেষজ্ঞ অংশগ্রহণ করে বিভিন্ন সমকালীন বিষয়ে তাদের গবেষণা প্রবন্ধ উপস্থাপন করবেন।

#

মাহমুদুল/সিরাজ/রাহাত/রফিকুল/লিখন/২০২২/২০০৯ঘণ্টা
তথ্যবিবরণী নম্বর : ৫০৯৫

**মেট্রোরেলে চলাচলের জন্য এমআরটি পাস সংগ্রহ শুরু ৩০ ডিসেম্বর**

ঢাকা, ১৪ পৌষ (২৯ ডিসেম্বর) :

 মেট্রোরেলে চলাচলের জন্য আগামীকাল ৩০ ডিসেম্বর ২০২২ থেকে প্রতিদিন বিকাল ৩টা-রাত ৯টা পর্যন্ত মেট্রোরেলের উত্তরা উত্তর ও আগারগাঁও স্টেশনের কাউন্টার থেকে এমআরটি পাস সংগ্রহ করা যাবে। এমআরটি পাস সংগ্রহের জন্য যাত্রীদেরকে কার্ডের মূল্য বাবদ ২০০ টাকা ও ব্যবহারযোগ্য ৩০০ টাকাসহ মোট ৫০০ (পাঁচশত) টাকা কাউন্টারে পরিশোধ করতে হবে এবং পূরণকৃত এমআরটি পাস নিবন্ধন ফরম জমা দিতে হবে।

 এমআরটি পাস নিবন্ধন ফরমটি ঢাকা ম্যাস ট্রানজিট কোম্পানি লিমিটেড (DMTCL) এর ওয়েবসাইট (http://www.dmtcl.gov.bd) এ পাওয়া যাবে।

 আজ সড়ক পরিবহন ও সেতু মন্ত্রণালয়ের এক প্রেস বিজ্ঞপ্তিতে এ তথ্য জানানো হয়েছে।

#

ওয়ালিদ/সিরাজ/রাহাত/রফিকুল/জয়নুল/২০২২/১৮১০ঘণ্টা

তথ্যবিবরণী নম্বর : ৫০৯৪

**বিএনপি নেতাদের বক্তব্য তোতা পাখির শেখানো বুলির মতো**

 **--- তথ্য ও সম্প্রচার মন্ত্রী**

ঢাকা, ১৪ পৌষ (২৯ ডিসেম্বর) :

 তথ্য ও সম্প্রচার মন্ত্রী এবং আওয়ামী লীগের যুগ্ম সাধারণ সম্পাদক ড. হাছান মাহ্‌মুদ বলেছেন, ‘তোতা পাখি যেমন শিখিয়ে দেয়া কথার বাইরে কিছু বলতে পারে না, খন্দকার মোশাররফ সাহেবসহ সব বিএনপি নেতার কথাই সেই তোতা কিংবা ময়না পাখির মতো গৎবাঁধা। ১৪ বছর ধরে তারা একই ঢোল বাজাচ্ছে, কোনো নতুনত্ব নেই। আসলে এই ১৪ বছরে তারা জনগণ থেকে যোজন যোজন দূরে সরে গেছে।’

 আজ সচিবালয়ে তথ্য ও সম্প্রচার মন্ত্রণালয়ের সভাকক্ষে বাংলাদেশ চলচ্চিত্র সাংবাদিক সমিতি (বাচসাস)-এর নবনির্বাচিত কমিটির সাথে মতবিনিময় শেষে সাংবাদিকরা বিএনপির স্থায়ী কমিটির সদস্য ড. খন্দকার মোশাররফ হোসেনের সাম্প্রতিক নানা মন্তব্য নিয়ে প্রশ্ন করলে মন্ত্রী এসব কথা বলেন।

 ড. হাছান বলেন, ‘আমরা ৩০ ডিসেম্বর পাল্টা কোনো কর্মসূচি দিচ্ছি না, তবে আমাদের দলীয় নেতাকর্মীরা ঢাকা শহরে বিভিন্ন স্পটে পাহারায় থাকবে। আপনারা দেখেছেন অতীতে তারা রাজনৈতিক কর্মসূচির নামে ঢাকা শহরসহ দেশের বিভিন্ন জায়গায় বিশৃঙ্খলা সৃষ্টি করেছে, জনগণের সম্পত্তি ধ্বংস করেছে, মানুষের উপর হামলা পরিচালনা করেছে। এমন কি গত ১০ ডিসেম্বর কর্মসূচিকে সামনে রেখে তারা ঢাকা শহরে তাণ্ডব তৈরির চেষ্টা করেছে যদিওবা পুরোপুরি সফল হয়নি। এরপরও গাড়িতে আগুন দিয়েছে, ঢাকার বাইরে চট্টগ্রামসহ অন্যান্য জায়গাতেও একই ধরনের বিশৃঙ্খলা-তাণ্ডব সৃষ্টির অপচেষ্টা চালিয়েছে। তাদের কর্মসূচি হলেই তো জনগণ একটু ভীত-সন্তস্ত্র থাকে।’

 মন্ত্রী বলেন, সরকারি দল হিসেবে আমাদের দায়িত্ব হচ্ছে জনগণের পাশে থাকা যাতে দেশের শান্তি, শৃঙ্খলা, স্থিতি কেউ বিনষ্ট করতে না পারে। সে জন্য আমাদের দল সারা ঢাকা শহর জুড়ে এবং আমাদের দলীয় নেতাকর্মীরা সারা বাংলাদেশ জুড়ে সতর্ক পাহারায় থাকবে।

 রংপুর সিটি কর্পোরেশন নির্বাচনে আওয়ামী লীগের মেয়র প্রার্থীর কম ভোট পাওয়া নিয়ে প্রশ্নের জবাবে ড. হাছান বলেন, ‘সেখানে ভোট সুষ্ঠু হয়েছে, খুবই সুন্দর নির্বাচন হয়েছে এবং সব প্রার্থীই সন্তোষ প্রকাশ করেছেন। যেহেতু কাউন্সিল পদে বেশিরভাগই আওয়ামী লীগ সমর্থকরা নির্বাচিত হয়েছেন কিন্তু আবার মেয়র পদে আমাদের প্রার্থী কম ভোট পেয়েছেন সুতরাং সেখানে দুর্বলতা কোন জায়গায় কিংবা হিসাব কোন জায়গায় সেটা সহজেই অনুমেয়।’

 এর আগে বাচসাস সভাপতি রাজু আলীম, সিনিয়র সহ-সভাপতি অঞ্জন রহমান ও রাশেদ রাইন, সাধারণ সম্পাদক রিমন মাহফুজ এবং নেতৃবৃন্দ ড. হাছান মাহ্‌মুদকে আওয়ামী লীগের শীর্ষ যুগ্ম সাধারণ সম্পাদক নির্বাচিত হওয়ায় ফুলেল শুভেচ্ছা জানান এবং বিএফডিসিতে কক্ষ বরাদ্দ, তথ্য ও সম্প্রচার মন্ত্রণালয়ের অধীন বিভিন্ন কমিটি ও বিদেশ সফরে বাচসাস প্রতিনিধি অন্তর্ভুক্ত করা, মন্ত্রীর সাথে তিন মাসে অন্তত একবার সাক্ষাতের দাবি সংবলিত একটি পত্র মন্ত্রীকে হস্তান্তর করেন। মন্ত্রী বাচসাসের নতুন কমিটিকে অভিনন্দন জানিয়ে দেশের শিল্প-সংস্কৃতির উন্নয়নে চলচ্চিত্র সাংবাদিকদের ভূমিকার প্রশংসা করেন ও দাবি-দাওয়াগুলো সযত্নে বিবেচনায় নেবেন বলে জানান।

 বাচসাসের সহ-সাধারণ সম্পাদক রাহাত সাইফুল, অর্থ সম্পাদক সাহাবুদ্দিন মজুমদার, সাংগঠনিক সম্পাদক শফিকুল আলম মিলন, আন্তর্জাতিক ও গবেষণা বিষয়ক সম্পাদক রেজাউর রহমান রিজভী, সমাজকল্যাণ ও মহিলা বিষয়ক সম্পাদক আঞ্জুমান আরা শিল্পী, সংস্কৃতি ও ক্রীড়া সম্পাদক ইরানী বিশ্বাস, প্রচার ও প্রকাশনা সম্পাদক আবু হুরায়রা মুরাদ, দপ্তর সম্পাদক আহমেদ তেপান্তর, নির্বাহী সদস্য লিটন এরশাদ, মাঈনুল হক ভূঁইয়া, রুহুল আমিন ভূঁইয়া, আমিনুর ইসলাম লিটন, আনিসুল হক রাশেদ, রুহুল সাখাওয়াত, লিটন রহমান, শফিউল্লাহ সুমন ও রাফি হোসেন মতবিনিময়ে অংশ নেন।

#

আকরাম/সিরাজ/রাহাত/রফিকুল/জয়নুল/২০২২/১৮০০ঘণ্টা

তথ্যবিবরণী নম্বর: ৫০৯৩

**কোভিড-১৯ সংক্রান্ত সর্বশেষ প্রতিবেদন**

ঢাকা, ১৪ পৌষ (২৯ ডিসেম্বর) :

স্বাস্থ্য অধিদপ্তর এবং রোগতত্ত্ব, রোগ নিয়ন্ত্রণ ও গবেষণা ইনস্টিটিউট (আইইডিসিআর)-এর তথ্যানুযায়ী বুধবার সকাল ৮টা থেকে আজ বৃহস্পতিবার সকাল ৮টা পর্যন্ত ২৪ ঘণ্টায় দেশে ২২ জনের শরীরে করোনা সংক্রমণ পাওয়া গেছে। নমুনা পরীক্ষার বিপরীতে রোগী শনাক্তের হার ১ দশমিক শূন্য ৩ শতাংশ। এ সময় ২ হাজার ১৩৩ জনের নমুনা পরীক্ষা করা হয়েছে।

গত ২৪ ঘণ্টায় কোভিড-১৯ আক্রান্ত হয়ে কেউ মারা যায়নি। এ পর্যন্ত ২৯ হাজার ৪৩৯ জন করোনায় মৃত্যুবরণ করেছেন। করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ১৯ লাখ ৮৭ হাজার ৬০৩ জন।

#

কবীর/সিরাজ/রাহাত/রফিকুল/লিখন/২০২২/১৬৪৩ঘণ্টা

তথ্যবিবরণী নম্বর : ৫০৯২

**অবৈধ জাল অপসারণে শুরু হচ্ছে বিশেষ কম্বিং অপারেশন**

ঢাকা, ১৩ পৌষ (২৯ ডিসেম্বর) :

দেশের মৎস্যসম্পদ ধ্বংসকারী অবৈধ জাল অপসারণে মৎস্য ও প্রাণিসম্পদ মন্ত্রণালয়ের উদ্যোগে শুরু হচ্ছে বিশেষ কম্বিং অপারেশন। ইলিশসহ অন্যান্য সামুদ্রিক মাছের পোনা রক্ষায় বেহুন্দি জালসহ মৎস্যসম্পদের জন্য ক্ষতিকর সব ধরনের অবৈধ জাল অপসারণে আগামী ৪ জানুয়ারি ২০২৩ থেকে ধাপে ধাপে এ বিশেষ অপারেশন পরিচালনা করা হবে।

দেশের ১৭ জেলা-পিরোজপুর, ঝালকাঠি, পটুয়াখালী, বরগুনা, ভোলা, বরিশাল, নোয়াখালী, বাগেরহাট, খুলনা, সাতক্ষীরা, কক্সবাজার, চট্টগ্রাম, মুন্সিগঞ্জ, লক্ষ্মীপুর, শরিয়তপুর, মাদারীপুর ও চাঁদপুরে এ বিশেষ কম্বিং অপারেশন পরিচালনা করা হবে। অপারেশন পরিচালনার জন্য মৎস্য অধিদপ্তর ও মাঠ পর্যায়ের মৎস্য কর্মকর্তাদের সমন্বয়ে প্রতিটি জেলায় একটি করে মোট ১৭টি মনিটরিং টিম কাজ করবে। এছাড়া অভিযানের নিয়মিত তথ্য সংগ্রহে মৎস্য অধিদপ্তরে চালু থাকবে একটি নিয়ন্ত্রণ কক্ষ।

মৎস্যসম্পদ ধ্বংসকারী বেহুন্দি জাল, কারেন্ট জালসহ সব ধরনের ক্ষতিকর অবৈধ জাল দিয়ে মৎস্য আহরণ থেকে বিরত থাকার জন্য সংশ্লিষ্টদের আহ্বান জানিয়েছে মৎস্য ও প্রাণিসম্পদ মন্ত্রণালয়।

#

ইফতেখার/সিরাজ/রাহাত/রফিকুল/শামীম/২০২২/১৬০৫ঘণ্টা

তথ্যবিবরণী নম্বর : ৫০৯১

**কৃষি উৎপাদনের কারণেই দেশ অনেকটা স্বস্তিতে: কৃষিমন্ত্রী**

**নতুন কৃষিসচিবের যোগদান**

ঢাকা, ১৪ পৌষ (২৯ ডিসেম্বর) :

কৃষি মন্ত্রণালয়ে নতুন সচিব হিসেবে যোগদান করেছেন ওয়াহিদা আক্তার।

  আজ মন্ত্রণালয়ের সম্মেলন কক্ষে কৃষিমন্ত্রী ড. মো: আব্দুর রাজ্জাক তাঁকে ফুল দিয়ে বরণ করে নেন। একইসঙ্গে বিদায়ি কৃষিসচিব মো: সায়েদুল ইসলামকে ফুল দিয়ে শুভেচ্ছা জানান তিনি। মন্ত্রণালয়ের সব পর্যায়ের কর্মকর্তা/কর্মচারী ও মন্ত্রণালয়ের অধীন বিভিন্ন দপ্তর/সংস্থার প্রধানরা অনুষ্ঠানে উপস্থিত ছিলেন।

 এসময় কৃষিমন্ত্রী বলেন, কৃষি উৎপাদনের সাফল্যের কারণেই করোনা পরিস্থিতি, ইউক্রেন-রাশিয়া যুদ্ধসহ নানান বৈশ্বিক সংকটের মধ্যেও দেশ অনেকটা স্বস্তিতে। অভ্যন্তরীণ উৎপাদন ভাল হয়েছে বলেই দেশে সবচেয়ে কম পরিমাণ চাল আমদানি হওয়ার পরও কোনো রকম খাদ্য সংকট হয়নি। এই সময়ে পেঁয়াজের উৎপাদন বেড়েছে, এটি নিয়ে এখন আমরা স্বস্তিতে আছি। আমরা তিন বছরের মধ্যে ভোজ্যতেলের চাহিদার
৪০ ভাগ দেশে উৎপাদন করতে কাজ করছি। এবছর দেশে সরিষার রেকর্ড আবাদ হয়েছে, এ লক্ষ্যমাত্রাও
অর্জিত হবে।

নবনিযুক্ত কৃষিসচিব ওয়াহিদা আক্তার বলেন, প্রধানমন্ত্রী শেখ হাসিনার নেতৃত্বে কৃষি উৎপাদন ও উন্নয়নে যে অসাধারণ সাফল্য অর্জিত হয়েছে, সেটিকে শুধু অব্যাহত রাখা নয়, আরও বেগবান করতে কাজ করে যাব।

 উল্লেখ্য, ওয়াহিদা আক্তার ১৩তম বিসিএস (প্রশাসন) ক্যাডারের সদস্য। সচিব হিসেবে সদ্য পদোন্নতির আগে তিনি কৃষি মন্ত্রণালয়ে অতিরিক্ত সচিব (প্রশাসন) হিসেবে কর্মরত ছিলেন। এর আগে তিনি প্রধানমন্ত্রীর একান্ত সচিব-২, প্রধানমন্ত্রীর কার্যালয়ের পরিচালক, শিক্ষা মন্ত্রণালয়ের উপসচিবসহ বিভিন্ন গুরুত্বপূর্ণ পদে অত্যন্ত দক্ষতার সাথে দায়িত্ব পালন করেছেন।

#

কামরুল/পরীক্ষিৎ/শাম্মী/আসমা/২০২২/১৫১৫ ঘণ্টা

তথ্যবিবরণী নম্বর : ৫০৯০

মুক্তিযোদ্ধা ক্যাপ্টেন শেখ কামাল জাতীয় জুনিয়র ব্যাডমিন্টন

চ্যাম্পিয়নশিপ উপলক্ষ্যে প্রধানমন্ত্রীর বাণী

ঢাকা, ১৪ পৌষ (২৯ ডিসেম্বর) :

প্রধানমন্ত্রী শেখ হাসিনা আগামীকাল ৩০ ডিসেম্বর মুক্তিযোদ্ধা ক্যাপ্টেন শেখ কামাল জাতীয় জুনিয়র ব্যাডমিন্টন চ্যাম্পিয়নশিপ উপলক্ষ্যে নিম্নোক্ত বাণী প্রদান করেছেন :

“বাংলাদেশ ব্যাডমিন্টন ফেডারেশনের তত্ত্বাবধানে এবং ফেনী জেলা ক্রীড়া সংস্থার ব্যবস্থাপনায় ‘মুক্তিযোদ্ধা ক্যাপ্টেন শেখ কামাল জাতীয় জুনিয়র (অনূর্ধ্ব ১৪ ও অনূর্ধ্ব ১৮) ব্যাডমিন্টন চ্যাম্পিয়নশিপ-২০২২’ অনুষ্ঠিত হচ্ছে জেনে আমি আনন্দিত। আমি এ আয়োজনের সঙ্গে সংশ্লিষ্ট সকলকে শুভেচ্ছা জানাই।

সর্বকালের সর্বশ্রেষ্ঠ বাঙালি জাতির পিতা বঙ্গবন্ধু শেখ মুজিবুর রহমানের জ্যেষ্ঠ পুত্র শেখ কামাল ছিলেন বহুমাত্রিক প্রতিভার অধিকারী তারুণ্যের রোল মডেল ও স্বাধীন বাংলাদেশের ক্রীড়া জগতের এক উজ্জ্বল নক্ষত্র। তিনি একাধারে যেমন ছিলেন দেশের সেরা ক্রীড়া সংগঠক এবং ক্রীড়াবিদ, তেমনি ছাত্র হিসাবেও তিনি ছিলেন অত্যন্ত মেধাবী। দেশ স্বাধীনের পূর্বেই তিনি আবাহনী সমাজকল্যাণ সংস্থা গঠন করেন। মুক্তিযুদ্ধ থেকে ফিরে এসে আবাহনী ক্রীড়াচক্র প্রতিষ্ঠা করেন। ফুটবলের পাশাপাশি আবাহনী ক্রীড়াচক্রের অধীন তিনি হকি, ক্রিকেট এবং টেবিল টেনিস দলও গঠন করেন। তিনি খেলোয়াড়দেরকে আধুনিক পোশাক এবং ক্রীড়াসামগ্রী সরবরাহ করতেন। খেলাধুলায় উন্নত প্রশিক্ষণের জন্য স্বাধীন দেশে প্রথম ব্রিটিশ কোচ নিয়োগ করেন। এক পর্যায়ে তিনি আবাহনী ক্রীড়াচক্রের জেলা শাখা প্রতিষ্ঠার সিদ্ধান্ত গ্রহণ করেন। তিনি খেলোয়াড়দের স্বাবলম্বী করার উদ্যোগ গ্রহণের পাশাপাশি তাঁদের জন্য অবসর ভাতা প্রদানেরও উদ্যোগ গ্রহণ করেন। তিনি বঙ্গবন্ধু শেখ মুজিবুর রহমানের নিকট ১০ লাখ টাকার অনুদান নিয়ে ‘খেলোয়াড় কল্যাণ তহবিল’ গঠন করেন।

বাংলাদেশ আওয়ামী লীগ ২০০৯ সালে সরকার গঠনের পর থেকে দেশের প্রায় প্রতিটি জেলা ও বিভাগ পর্যায়ে আধুনিক সুযোগ-সুবিধা সংবলিত ক্রীড়া অবকাঠামো, ইনডোর ও আউটডোর স্টেডিয়াম তৈরি করেছে। এছাড়া, খেলাধুলার মান উন্নয়নের জন্য প্রতিটি উপজেলায় ‘শেখ রাসেল মিনি স্টেডিয়াম’ নির্মাণ কার্যক্রম চলমান রয়েছে। ১২৫টি উপজেলায় স্টেডিয়াম নির্মাণ কাজ ইতোমধ্যে সম্পন্ন হয়েছে, বাকী উপজেলাসমূহে নির্মাণ কাজ দ্রুত এগিয়ে যাচ্ছে।

ডিজিটাল, জ্ঞানভিত্তিক এবং শান্তিপূর্ণ সমাজ প্রতিষ্ঠা করাই আমাদের সরকারের লক্ষ্য। তাই যুবসমাজের সুস্থ বিকাশকে সবসময়ই গুরুত্ব দেয়া হয়। খেলাধুলা মেধাবী, সুশৃঙ্খল, সুস্থ, পরিশ্রমী ও আত্মপ্রত্যয়ী প্রজন্ম গঠনে গুরুত্বপূর্ণ ভূমিকা পালন করে। আমি আশা করি, বাংলাদেশ ব্যাডমিন্টন ফেডারেশন আয়োজিত এই প্রতিযোগিতার মাধ্যমে দেশের সকল ব্যাডমিন্টন খেলোয়াড়দের মধ্যে সুদৃঢ় সম্পর্ক গড়ে তুলবে যা জাতীয় ও আন্তর্জাতিক মানের খেলোয়াড় তৈরিতে গুরুত্বপূর্ণ ভূমিকা রাখবে।

আমি ‘মুক্তিযোদ্ধা ক্যাপ্টেন শেখ কামাল জাতীয় জুনিয়র (অনূর্ধ্ব ১৪ ও অনূর্ধ্ব ১৮) ব্যাডমিন্টন চ্যাম্পিয়নশিপ-২০২২’ এর সর্বাঙ্গীণ সাফল্য কামনা করি।

 জয় বাংলা, জয় বঙ্গবন্ধু

 বাংলাদেশ চিরজীবী হোক।”

#

শাহানা/পরীক্ষিৎ/শাম্মী/রবি/শামীম/২০২২/১০৩৫ঘণ্টা

তথ্যবিবরণী নম্বর : ৫০৮৯

**পরিবেশের মান উন্নয়নে বিভিন্ন কর্মসূচি বাস্তবায়ন করছে সরকার**

 **- পরিবেশমন্ত্রী**

ঢাকা, ১৪ পৌষ (২৯ ডিসেম্বর) :

পরিবেশ, বন ও জলবায়ু পরিবর্তন মন্ত্রী মোঃ শাহাব উদ্দিন বলেছেন, পরিবেশের মান উন্নয়ন ও বনজসম্পদ বৃদ্ধির লক্ষ্যে বিভিন্ন প্রকল্প বাস্তবায়ন করছে সরকার। মন্ত্রণালয় গৃহীত প্রকল্পসমূহ যথাযথভাবে বাস্তবায়নের জন্য কর্মকর্তাদের নির্দেশনা প্রদান করে তিনি বলেন, যে স্বপ্ন ও উদ্দেশ্য নিয়ে প্রকল্প গ্রহণ করা হয়েছে তা অর্জনে তৎপর হতে হবে। প্রধানমন্ত্রী শেখ হাসিনার নেতৃত্বে বর্তমান সরকারের সব প্রতিশ্রুতি বাস্তবায়নে সরকারি কর্মচারীদের আন্তরিকভাবে কাজ করতে হবে।

মন্ত্রী গতকাল মন্ত্রণালয়ের চলতি অর্থবছরের বার্ষিক উন্নয়ন কর্মসূচির অগ্রগতি পর্যালোচনা সভায় ভার্চুয়ালি যুক্ত হয়ে সভাপতির বক্তব্যে এসব কথা বলেন।

পরিবেশমন্ত্রী বলেন, শব্দদূষণ নিয়ন্ত্রণে মনোজগতকে নাড়া দেয় এরকম ডিসপ্লে ও ব্যানার প্রদর্শন করতে হবে। যানবাহনে হাইড্রলিক হর্ন বন্ধে কার্যকর উদ্যোগ নিতে হবে। সচেতনতা সৃষ্টির পাশাপাশি মোবাইল কোর্টের মাধ্যমে আইনানুগ ব্যবস্থা গ্রহণ অব্যাহত রাখতে হবে।

সভায় মন্ত্রণালয়ের উপমন্ত্রী হাবিবুন নাহার, সচিব ড. ফারহিনা আহমেদ, পরিবেশ অধিদপ্তরের মহাপরিচালক ড. আবদুল হামিদ এবং বন অধিদপ্তরের প্রধান বন সংরক্ষক মোঃ আমীর হোসাইন চৌধুরীসহ মন্ত্রণালয়ের ঊর্ধ্বতন কর্মকর্তা ও বিভিন্ন প্রকল্পের পরিচালকগণ উপস্থিত ছিলেন।

#

দীপংকর/পরীক্ষিৎ/শাম্মী/রবি/আসমা/২০২২/১০০০ ঘণ্টা